DECIZIA COMISIEI
din 6 decembrie 2007
de stabilire a unui model de listă a unităților autorizate de către statele membre în conformitate cu mai multe dispoziții ale legislației sanitar-veterinare a Comunității și de definire a normelor aplicabile transmiterii acestor liste către Comisie
[notificată cu numărul C(2007) 5882]
(versiune codificată)
(Text cu relevanță pentru SEE)
(2007/846/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (1), în special articolul 11 alineatul (6),
având în vedere Directiva 88/407/CEE a Consiliului din 14 iunie 1988 de stabilire a cerințelor de sănătate animală aplicabile în schimburile intracomunitare și la importul de material seminal de animale domestice din specia bovină (2), în special articolul 5 alineatul (2),
având în vedere Directiva 89/556/CEE a Consiliului din 25 septembrie 1989 de stabilire a condițiilor de sănătate animală care reglementează schimburile intracomunitare și importurile de embrioni de animale domestice din specia bovină provenind din țări terțe (3), în special articolul 5 alineatul (3),
având în vedere Directiva 90/426/CEE a Consiliului din 26 iunie 1990 privind condițiile de sănătate animală care reglementează circulația și importul de ecvidee din țări terțe (4), în special articolul 7,
având în vedere Directiva 90/429/CEE a Consiliului din 26 iunie 1990 de stabilire a cerințelor de sănătate animală care se aplică schimburilor intracomunitare și importurilor de material seminal de animale domestice din specia porcină (5), în special articolul 5 alineatul (3),
având în vedere Directiva 91/68/CEE a Consiliului din 28 ianuarie 1991 privind condițiile de sănătate animală care reglementează schimburile intracomunitare cu ovine și caprine (6), în special articolul 8a alineatul (6),
având în vedere Directiva 92/65/CEE a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, reglementărilor comunitare speciale prevăzute în anexa A punctul I la Directiva 90/425/CEE (7), în special articolul 17 alineatul (3) litera (c) și articolul 18 alineatul (1) a patra liniuță,
întrucât:
(1)
Decizia 2001/106/CE a Comisiei din 24 ianuarie 2001 de stabilire a unui model de listă a unităților autorizate de către statele membre în conformitate cu mai multe dispoziții ale legislației sanitar-veterinare a Comunității și de definire a normelor aplicabile transmiterii acestor liste către Comisie (8) a fost modificată de mai multe ori și în mod substanțial (9). Este necesar, din motive de claritate și de raționalizare, să se codifice decizia menționată.
(2)
Se autorizează schimburile intracomunitare cu bovine, porcine, ovine, caprine și cabaline din centrele de colectare aprobate de autoritățile competente ale statelor membre în care sunt situate.
(3)
Se autorizează schimburile intracomunitare cu material seminal de animale domestice din speciile bovină și porcină din centrele aprobate de autoritățile competente ale statelor membre în care sunt situate.
(4)
Se autorizează schimburile intracomunitare cu embrioni și ovule din specia bovină în cazul în care acestea au fost colectate, prelucrate și depozitate de către echipe de colectare a embrionilor, aprobate de autoritățile competente ale statelor membre în care activează.
(5)
Fiecare stat membru trebuie să transmită Comisiei și celorlalte state membre listele centrelor de colectare, a centrelor de colectare a materialului seminal și a echipelor de colectare a embrionilor, pe care le-a autorizat pe teritoriul său.
(6)
Este necesar să se armonizeze modelul acestor liste și modul în care acestea sunt transmise pentru a permite accesul simplu la listele actualizate în cadrul Comunității.
(7)
Este necesar să se utilizeze modelul armonizat pentru fermele sau centrele de carantină autorizate pentru importurile de păsări, altele decât păsările de curte.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Lista entităților enumerate în anexa I se va transmite Comisiei în format Word sau Excel, la următoarea adresă de e-mail: Inforvet@ec.europa.eu
Listele se vor întocmi în conformitate cu modele de format prezentate în anexa II.
Orice modificare a formatului sau schimbare a destinației se va comunica statelor membre de către Comisie, în cadrul Comitetului permanent pentru lanțul alimentar și sănătatea animală.
Articolul 2
Decizia 2001/106/CE se abrogă.
Trimiterile la decizia abrogată se înțeleg ca trimiteri la prezenta decizie și se citesc în conformitate cu tabelul de corespondență din anexa IV.
Articolul 3
Prezenta decizie se adresează statelor membre.
Adoptată la Bruxelles, 6 decembrie 2007.